44 jaar tronkstraf ná kind se doodArgieffoto ŉ 49-jarige pa van Bloemfontein is tot 44 jaar tronkstraf gevonnis ná die afsterwe van sy sewejarige dogter. “Xolile Makhupula het Vrydag in die Bloemfonteinse hooggeregshof verskyn,” het sers. Ikobeng Hlubi, woordvoerder van die polisie, gesê. “Hy het ongeveer agt jaar gelede sy sewejarige dogter só hard geslaan dat sy uiteindelik aan haar beserings beswyk het.” Makhupula het nie haar afsterwe aangemeld nie, maar haar slegs in sy erf by Bergmanplein in Bloemfontein begrawe. “Volgens die polisie se rekords, het die waarheid eers aan die lig gekom toe die sussie, wat in daardie stadium 12 jaar oud was, uiteindelik as 19-jarige in 2014 vertel het van die tragedie wat sy as kind beleef het,” het Hlubi bygevoeg. Die misdaadtoneel is in Maart 2014 besoek en die jong meisie se oorskot is gevind. “Die beskuldigde het weggehardloop, maar is ŉ paar dae later in hegtenis geneem.” Hy was sedertdien in polisieaanhouding. “Die beskuldigde het aanvanklik ontken dat die oorskot sy dogter was, maar DNS-toetse het die teendeel bewys.” Hlubi het ao Solomon Mokgobo van Bloemspruit-polisie geloof vir sy harde werk om seker te maak dat die beskuldigde boet vir sy misdade. Makhupula is skuldig bevind aan strafbare manslag, aanranding met die doel om ernstige liggaamlike skade aan te rig, dwarsboming van die gereg, versuim om die afsterwe van sy kind aan te meld, en kindermishandeling van sy drie kinders, insluitend die oorledene.